**RAVNIKARJEVO LETO 2023**

Obeležitev 30. obletnice smrti arhitekta Edvarda Ravnikarja (1907-1993)

**Javni, anonimni, odprti natečaj za oblikovanje vizualne identitete**

**Ljubljana, februar 2023**

**Ravnikarjevo leto 2023**

**Natečaj za oblikovanje vizualne identitete**

Ministrstvo za kulturo vas vabi k oblikovanju vizualne podobe programa Ravnikarjevo leto, ki ga je 24. novembra 2022 razglasila Vlada Republike Slovenije na predlog Ministrstva za kulturo.

Grafične oblikovalce, oblikovalske studie in študente vabimo, da nam posredujejo svoje rešitve za celostno vizualno podobo Ravnikarjevega leta 2023. Še posebej bomo veseli predlogov oblikovalcev, ki imajo izkušnje z delom pri kulturnih projektih, okoljskih projektih, projektih urbanega razvoja in prostorskega načrtovanja.

Ravnikarjevo leto je priložnost za obeležitev pomena arhitekture, oblikovanja, urbanističnega načrtovanja in teoretskega dela Edvarda Ravnikarja, vodilnega slovenskega arhitekta druge polovice 20. stoletja. Kot pobudniki sodelujemo s Fakulteto za arhitekturo in Filozofsko fakulteta Univerze v Ljubljani, Fakulteto za humanistične študije Univerze na Primorskem, Muzejem za arhitekturo in oblikovanje in Zavodom za varstvo kulturne dediščine Slovenije (partnerji). Verjamemo, da se bodo letu z aktivnostmi pridružili številni drugi sodelujoči, od kulturnih zavodov do stanovskih društev.

**NAROČNIK: MINISTRSTVO ZA KULTURO**

Vlada je leto 2023 za Ravnikarjevo leto razglasila na podlagi predloga Ministrstva za kulturo, ki ga je pripravil Direktorat za kulturno dediščino (DKD). Direktorat bo usklajeval program Ravnikarjevega leta in aktivnosti partnerjev, ki se mu bodo pridružili. DKD opravlja upravne naloge in usmerja razvoj sistema varstva kulturne dediščine. Pripravlja sistemske rešitve in izvaja ukrepe za celostno ohranjanje dediščine. Financira državno javno službo in programe nevladnih organizacij na področju varstva kulturne dediščine, arhivske in knjižnične dejavnosti, pa tudi obnavljanje in predstavitev kulturnih spomenikov. Vključuje varstvo kulturne dediščine v prostorsko in razvojno načrtovanje. Vodi register nepremične in nesnovne kulturne dediščine ter pripravlja odloke za razglasitev kulturnih spomenikov državnega pomena.

**PROJEKT: RAVNIKARJEVO LETO 2023**

Namen projekta Ravnikarjevo leto je celovito in strokovno predstaviti dediščino arhitekta Edvarda Ravnikarja, ki je nacionalnega pomena, skozi raziskave, razstave, predstavitve ter izobraževalne in promocijske dogodke.

Edvard Ravnikar je osrednja in najpomembnejša osebnost slovenske arhitekture v drugi polovici 20. stoletja. Je avtor številnih ključnih objektov tega obdobja, od Trga Revolucije (1960-1982), urbanistične zasnove Nove Gorice (1947), sedeža OLO Kranj, grobišč talcev v Begunjah in Dragi, spominskega parka Kampor na Rabu, bank v Kranju in Celju, veleblagovnice Globus v Kranju in mnogih drugih, tudi mednarodnih projektov. Ravnikar je bil pedagog, ki je vzgojil generacije slovenskih arhitektov. Iz kroga njegovih študentov so izšli ključni slovenski arhitekti 20. stoletja. Ravnikar je tudi teoretik in avtor številnih pomembnih besedil. Dediščina Edvarda Ravnikarja je ob Plečnikovi najpomembnejša slovenska arhitekturna dediščina.

Cilji Ravnikarjevega leta:

1. Spodbuditi javne in nevladne organizacije na področju arhitekture, oblikovanja, urbanizma, dediščine in drugih k predstavljanju in osveščanju o Ravnikarjevi dediščini.
2. Krepitev prepoznavnosti del Edvarda Ravnikarja na vseh področjih, oblikovanja, arhitekture, urbanizma, teorije, pedagoškega dela.
3. Spodbuditi nove raziskave Ravnikarjevega dela na področju arhitekture, oblikovanja, urbanizma arhitekturne teorije.
4. Dvigniti splošno ozaveščenost o pomenu arhitekture 20. stoletja s poudarkom na modernizmu in povojni arhitekturi.
5. Osvetliti napredne misli in razumevanja vloge grajenega prostora za kakovosten družbeni razvoj v sozvočju z aktualnimi mednarodnimi strateškimi dokumenti ([Deklaracija iz Davosa 2018](file:///C%3A%5CUsers%5CSpanzelS64%5CAppData%5CLocal%5CMicrosoft%5CWindows%5CINetCache%5CContent.Outlook%5CHMW72XFM%5CDeklaracija%20iz%20Davosa%202018), Novi Evropski Bauhaus, [[poročilo strokovnjakov EU](file:///C%3A%5CUsers%5CSpanzelS64%5CAppData%5CLocal%5CMicrosoft%5CWindows%5CINetCache%5CContent.Outlook%5CHMW72XFM%5Cporo%C4%8Dilo%20strokovnjakov%20EU)](https://culture.ec.europa.eu/news/new-report-provides-recommendations-to-ensure-high-quality-architecture-and-built-environment)).
6. Spodbujati pomen kontinuiranega strokovnega dela ter krepitev sodelovanja na medinstitucionalni in interdisciplinarni ravni v povezavi z mednarodnimi organizacijami in strokovni združenji (ICOMOS, Docomomo).
7. Izboljšanje medsebojne podpore in sodelovanja izvajalcev kulturnih programov s sodelovanjem v povezanem programu aktivnosti.
8. Zagotoviti večjo vidnost in doseg posameznih dogodkov v Ravnikarjevem letu skozi enotno blagovno znamko in skupno komunikacijsko strategijo.
9. Vključevanje in sodelovanje občinstva v program Ravnikarjevega leta. Z odprtimi razpisi, aktivnim soustvarjanjem dogodkov, javnimi tribunami, ogledi in drugimi orodji.
10. Izoblikovati krovno sporočilo o vrednotah stavbne dediščine druge polovice 20. stoletja, ki tvori življenjsko okolje in vpliva na dobrobit posameznika in skupnosti.

**VIZUALNA IDENTITETA RAVNIKARJEVEGA LETA**

Vzpostavitev močne in prepoznavne vizualne identitete je ključnega pomena za doseganje rezultatov Ravnikarjevega leta. Ministrstvo za kulturo bo koordiniralo vzpostavitev skupne blagovne znamke ter izvajanje komunikacijske strategije. V sodelovanju z organizacijami partnericami Ravnikarjevega leta bo usklajevalo skupne komunikacijske dejavnosti za doseganje skupnih rezultatov.

Vizualna identiteta Ravnikarjevega leta mora odražati strokovno zavezništvo, ki je utemeljeno na promociji vizionarstva, odprtosti, inovativnosti, povezovanju modernosti s tradicijo ter drugih kakovosti ter vrednot, ki jih predstavlja Ravnikarjeva dediščina. Posebnost Ravnikarjevega leta je promocija vizionarstva, ki je bilo lastno Edvardu Ravnikarju. Program bo povezal predstavitev Ravnikarjeve dediščine s programi, ki se dotikajo relevantnih družbenih vprašanj in so usmerjeni v prihodnost.

Ustvarjalci izbranega predloga vizualne identitete bodo imeli možnost skleniti pogodbo za izvedbo glavnih elementov vizualne identitete, logotipa z variantami, pripravo navodil za uporabo elementov vizualne identitete za partnerje Ravnikarjevega leta ter oblikovanje identitete za konferenco o Edvardu Ravnikarju kot osrednjem dogodku leta. Projekt bo trajal do konca leta 2023, v tem času pa bodo izbrani oblikovalci lahko sodelovali z naročnikom, Ministrstvom za kulturo in partnerskimi organizacijami Ravnikarjevega leta.

**OBVEZNA VSEBINA PREDLOGA**

Predlog celostne vizualne podobe mora biti predstavljen na največ petih listih A3. Predlog vizualne identitete mora vsebovati vsaj naslednje elemente:

1. **Zasnova koncepta logotipa za Ravnikarjevo leto.** 3 risbe logotipa; ena barvna in ena črno-bela različica, 1 risba logotipa, uporabljenega na predstavitvi. Obvezni element logotipa je napis: Ravnikarjevo leto 2023.
2. **Zasnova plakata za Ravnikarjevo leto.** Prikaz plakata (1 risba), perspektivni prikaz plakata v urbanem okolju (1 risba). Plakat bo namenjen splošnemu ozaveščanju o Ravnikarjevemu letu 2023 in oglaševanju dogodkov (konferenca, razstava,..).
3. **Profili v družabnih medijih Ministrstva za kulturo za Ravnikarjevo leto.** Mobilni in namizni računalnik. Naslovna stran na Facebooku, naslovna stran na Instagramu in naslovna stran na Twitterju.
4. **Oblikovanje sistema označevanja različnih tematskih sklopov.** Delovni naslovi tematskih sklopov so: 1. Raziskovanje/izobraževanje, 2. Predstavitev/razstave, 3. Varstvo Ravnikarjeve dediščine, 4. Življenje z Ravnikarjevo dediščino, 5. Sporočilnost Ravnikarjevega leta 2023.
5. **Predloga za vabilo na dogodke.** Naslovna stran, tipična stran z besedilom in grafiko.
6. **Razlaga koncepta vizualne identitete:**
	1. Koncept oblikovanja (največ 400-500 besed)
	2. Trajnostni pristop (največ 400-500 besed)
7. **Kontaktni podatki.** Člani ekipe. Kontaktna oseba. E-pošta. Mobilni telefon. Kontaktni podatki naj bodo priloženi posebej v zaprti ovojnici.

**NATEČAJNA ŽIRIJA**

**Dr. Miloš Kosec.** Arhitekt, raziskovalec in kritik. Je kustos za arhitekturo v Muzeju za arhitekturo in oblikovanje in docent na Fakulteti za arhitekturo Univerze v Ljubljani. Raziskuje zgodovino arhitekture in arhitekturno teorijo, zanimajo pa ga tudi vprašanja dediščine, spomenikov, družbenega angažmaja na področju prostora in komunikacija prostorske problematike s splošno javnostjo.

**Dr. Martina Malešič.** je asistentka na Oddelku za umetnostno zgodovino Filozofske fakultete v Ljubljani. Aktivna je na znanstveno raziskovalnem in strokovnem delu ter članica mednarodnih organizacij. Je prejemnica nagrad: univerzitetna Prešernova nagrada (2008) Plečnikovo priznanje za študentsko delo (2008), Plečnikova medalja (2018) in Brumnova nagrada (2022).

**Matevž Čelik.** Arhitekt, pisec, raziskovalec in kulturni producent na področju arhitekture in oblikovanja. Od 2010 do 2020 je bil direktor Muzeja za arhitekturo in oblikovanje (MAO) v Ljubljani in leta 2021 zasnoval novo evropsko arhitekturno platformo LINA. Od avgusta 2022 državni sekretar na Ministrstvu za arhitekturo.

**Nejc Prah.** Oblikovalec, ki je po diplomi na ALUO, magisteriju z Yale School of Art in delu v New Yorku konec leta 2019 v Ljubljani odprl svoj studio. Je član kolektiva Ansambel. Za oblikovalske dosežke zadnjih treh let je leta 2020 prejel nagrado Prešernovega sklada.

**Anja Delbello.** Oblikovalka, ki deluje na področju kulture. Je del tandema AA, katerega pristop je oblikovanje, ki je osnovano na vsebini in ima v mislih končnega uporabnika/bralca/gledalca. Njeno delo je bilo večkrat razstavljeno in nagrajeno doma in v tujini (bienale Brumen, Slovenski knjižni sejem, Type Directors Club, Communications Arts, Kantar Information is Beautiful Awards).

Poročevalka in skrbnica natečaja je **mag. Barbara Žižič Baumgartner.** Arhitektka s konservatorskim izpitom. Od leta 2010 je zaposlena v Direktoratu za kulturno dediščino, kjer se ukvarja z varstvom kulturne dediščine v prostoru in arhitekturno politiko. V okviru Zbornice za arhitekturo in prostor je bila skrbnica nekaj natečajev.

**POSTOPEK OCENJEVANJA IN NAGRADE**

Kandidati morajo svoje predloge oddati do **3. marca 2023**. Žirija bo predloge presojala in izbrala predloge za nagrade. Ministrstvo bo rezultate objavilo najkasneje do **15. marca 2022.**

Žirija bo podelila tri nagrade in naslednje nagrade:

|  |  |  |
| --- | --- | --- |
| 1. nagrada | 2.500,00 € | ✲ |
| 2. nagrada | 1.500,00 € |  |
| 3. nagrada | 1.000,00 € |  |

✲ Zmagovalno ekipo ali oblikovalca bomo povabili k podpisu pogodbe o izvedbi elementov vizualne identitete v letu 2023.

**NASLOV ZA VPRAŠANJA**

Če imate dodatna vprašanja o natečaju, jih pošljite na barbara.zizic-baumgartner@gov.si.

Odgovori bodo objavljeni na spletni strani Ministrstva za kulturo.

**NASLOV ZA PREDLOŽITEV PREDLOGA**

Predloge je treba poslati na ključku, v enem združenem dokumentu pdf, na naslov Ministrstvo za kulturo, Maistrova 10, 1000 Ljubljana. Natečajni predlog (ključek) naj bo oddan v zaprti ovojnici z označbo: »NE ODPIRAJ! – za javni natečaj Vizualna identiteta Ravnikarjevega leta 2023.«

Natečajni predlog navzven ne sme omogočati identifikacije natečajnika. Predlog naj bo opremljen s šifro, kontaktni podatki o avtorjih pa naj bodo priloženi posebej v zaprti ovojnici.

**Rok za oddajo je 3. marec do 23:59.** Za dokazilo o oddaji predloga velja datum poštnega žiga ali ob osebni predaji potrdilo razpisovalca o prevzemu.

Po opravljenem ocenjevanju bo ocenjevalna komisija opravila izbiro in o tem obvestila vse

natečajnike. Dela, ki ne bodo nagrajena, bomo natečajnikom vrnili v 30 dneh po objavi rezultatov.